Line Barfod (EL), 2004-04-30:
Hvis hr. Knud Erik Kirkegaard har tid til at høre svaret, så vil jeg gerne give ham det. Enhedslisten går netop ind for maksimal ressourceudnyttelse, og derfor synes vi, det er fuldstændig vanvittigt, at vi har et samfund, hvor 800.000 mennesker er sat uden for arbejdsmarkedet.
Der er 800.000 mennesker, som gerne vil være med til at tage sig af de mange opgaver, der er her i samfundet, 800.000 mennesker, som vi kunne bruge til at tage sig af børn, af syge, af ældre, som kunne få lov til at bidrage til samfundet, kunne være med til at skabe produktion, være med til at skabe vækst, 800.000 mennesker, der kunne være med til at sikre en bedre kollektiv trafik, løse alle de mange opgaver, vi har brug for.
Der synes vi, det er fuldstændig vanvittigt, at regeringen prioriterer, at disse mennesker hellere må gå arbejdsløse, end at de må få lov til at være med til at løfte de mange opgaver, vi har.
Det koster ikke noget på de offentlige budgetter, det er bare et spørgsmål om, hvordan man ønsker at udnytte ressourcerne.
Ønsker man at udnytte dem maksimalt ved at lade folk få lov til at arbejde, eller vil man hellere bruge ressourcerne på, at folk bliver holdt uden for arbejdsmarkedet? Vi er ikke i tvivl.
Vi ønsker, at folk skal have lov til at bidrage til samfundet.
Vi ønsker at bruge folk til at komme ud og være med til at passe børnene i børnehaverne, være med til at tage sig af de syge, være mange flere til at gøre rent, alle de opgaver, der er brug for.
Så ville vi også undgå, at så mange bliver nedslidte af det alt for hurtige tempo, der er mange steder.
Så ville vi kunne sørge for, at børnefamilierne havde mere tid sammen.
Det synes vi ville være en optimal ressourceudnyttelse.
En helt anden del af problemstillingen omkring den optimale ressourceudnyttelse var den, som hr. Niels Helveg Petersen også var inde på.
Det er klart, at ud fra en optimal ressourceudnyttelse i hr. Knud Erik Kirkegaards forstand kan jeg da godt forstå de tanker, der er fremme, og som er gennemført i nogle kommuner og amter, nemlig at man laver store institutioner, at man siger, at vi på plejehjemmene ikke behøver at have nogen til at tage sig af de gamle om natten, at vi bare kan lave elektronisk overvågning.
Men er det sådan en maksimal ressourceudnyttelse, folk faktisk ønsker?
At tage sig af mennesker er ikke det samme som at lede en fabrik
, og det tror jeg der er behov for at man snart begynder at overveje, også blandt de borgerlige partier.
Så er der spørgsmålet om kommunerne, og hvad det er for
et kommunalt selvstyre, vi ønsker, som jo også er en del af kommuneaftalerne, og hvor det har været helt tydeligt, at det, denne regering med støtte fra Dansk Folkeparti har gennemført, siden den kom til magten, er en stadig strammere økonomistyring, en stadig større undergravning af det kommunale selvstyre
, og med den lov, vi behandler i øjeblikket, som det sidste skud på stammen, kan man ikke længere selv få lov at træffe beslutninger ude i kommunerne om anlæg; det skal afgøres inde hos regeringen.
Med det oplæg, der ligger til strukturreform, ser vi en centralisering, som man ikke har set magen til i mange år.
I Enhedslisten ønsker vi det modsatte.
I Enhedslisten ønsker vi, at man får et langt større økonomisk selvstyre ude i kommunerne, for vi mener, det er helt afgørende, hvis man reelt skal have kommunalt selvstyre, at der så også er de fornødne ressourcer.
Og den mest oplagte måde at gøre det på er at sikre, at kommunerne får de penge, der i dag bruges på, at folk går arbejdsløse, således at kommunerne i stedet kunne bruge de mennesker til at løse de mange opgaver, der er behov for.
Det ville være en maksimal ressourceudnyttelse, og vi vil meget gerne kæmpe for, at det bliver den vej, vi kommer til at gå.
Vi håber, at der snart kommer et valg, så der bliver et andet flertal.